ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ Αίτηση της γερμανικής κυβέρνησης για την έγκριση της θέσπισης μέτρου κατά παρέκκλιση της οδηγίας 92/81/ΕΟΚ του Συμβουλίου, δυνάμει του άρθρου 8 παράγραφος 4 της εν λόγω οδηγίας, σχετικά με την εφαρμογή μειωμένου συντελεστή ειδικού φόρου κατανάλωσης επί των καυσίμων κινήσεως με περιεκτικότητα σε θείο μικρότερη των 10 εκατομμυριοστών.

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ

Αίτηση της γερμανικής κυβέρνησης για την έγκριση της θέσπισης μέτρου κατά παρέκκλιση της οδηγίας 92/81/ΕΟΚ του Συμβουλίου, δυνάμει του άρθρου 8 παράγραφος 4 της εν λόγω οδηγίας, σχετικά με την εφαρμογή μειωμένου συντελεστή ειδικού φόρου κατανάλωσης επί των καυσίμων κινήσεως με περιεκτικότητα σε θείο μικρότερη των 10 εκατομμυριοστών.

1. Εισαγωγή

Σύμφωνα με την οδηγία 92/81/ΕΟΚ του Συμβουλίου, τα κράτη μέλη υποχρεούνται να εφαρμόζουν το εναρμονισμένο σύστημα για τις διαρθρώσεις των ειδικών φόρων κατανάλωσης επί των πετρελαιοειδών. Δυνάμει του άρθρου 8 παράγραφος 4 της οδηγίας αυτής, το Συμβούλιο δύναται να εξουσιοδοτήσει οποιοδήποτε κράτος μέλος να χορηγήσει περαιτέρω απαλλαγές ή μειώσεις για λόγους ειδικής πολιτικής.

Με σχετική επιστολή του Γραφείου της Μόνιμης Γερμανικής Αντιπροσωπείας, με ημερομηνία 24 Σεπτεμβρίου 1999, η Επιτροπή ενημερώθηκε σχετικά με τη λήψη ενός μέτρου που αφορούσε την εφαρμογή διαφορετικών συντελεστών ειδικών φόρων κατανάλωσης επί των καυσίμων κινήσεως με περιεκτικότητα σε θείο μικρότερη από συγκεκριμένα όρια.

Με επιστολή της Γενικής Γραμματείας της Επιτροπής, της 25ης Νοεμβρίου 1999, γνωστοποιήθηκε σε όλα τα κράτη μέλη το προβλεπόμενο μέτρο σύμφωνα με το άρθρο 8 παράγραφος 4 της προαναφερθείσας οδηγίας. Δυνάμει του ιδίου άρθρου, η Επιτροπή, ή οποιοδήποτε από τα κράτη μέλη, μπορεί να ζητήσει την εξέταση του θέματος αυτού από το Συμβούλιο.

2. Περιγραφή του μέτρου

Οι γερμανικές αρχές ενημέρωσαν την Επιτροπή ότι προτίθενται να εφαρμόσουν ένα νέο νόμο για τη συνέχιση των περιβαλλοντικών φορολογικών μεταρρυθμίσεων, από 1ης Ιανουαρίου του 2000, σύμφωνα με τον οποίο θα διαφοροποιούνται τα επίπεδα του φόρου πετρελαιοειδών επί των καυσίμων ανάλογα με την περιεκτικότητά τους σε θείο. Το νομοσχέδιο περιλαμβάνει κανόνες σχετικά με την εφαρμογή διαφορετικών επιπέδων ειδικού φόρου κατανάλωσης ανάλογα με την περιεκτικότητα του καυσίμου σε θείο.

Ο νέος νόμος θα προβλέπει την εφαρμογή των διαφορετικών επιπέδων φόρου πετρελαιοειδών επί της βενζίνης και του ντίζελ, ανάλογα με την περιεκτικότητά τους σε θείο. Αρχικά, από 1ης Νοεμβρίου 2001 έως 31 Δεκεμβρίου 2002, προβλέπεται αύξηση κατά 3 πφένιχ ανά λίτρο για τα καύσιμα με περιεκτικότητα σε θείο άνω των 50 εκατομμυριοστών. Εν συνεχεία, από 1ης Ιανουαρίου 2003, αυτός ο αυξημένος φόρος θα εφαρμόζεται σε καύσιμα με περιεκτικότητα σε θείο άνω των 10 εκατομμυριοστών.

Οι γερμανικές αρχές εξήγησαν ότι σκοπός του μέτρου αυτού είναι η επίσπευση της χρήσης καυσίμων χωρίς θείο. Επίσης διευκρίνισαν ότι, εφόσον τα καύσιμα με χαμηλή περιεκτικότητα σε θείο ή χωρίς θείο είναι δυνατό να χρησιμοποιηθούν χωρίς να απαιτείται τεχνική μετατροπή των οχημάτων, η καθιέρωσή τους θα οδηγήσει σε σαφή μείωση της εκπομπής τοξικών ουσιών από όλα τα οχήματα. Επιπλέον, τα καύσιμα με χαμηλή περιεκτικότητα σε θείο, και ιδιαίτερα τα καύσιμα χωρίς θείο, παρέχουν τη δυνατότητα χρησιμοποίησης νέων τύπων κινητήρων και νέων τεχνικών επεξεργασίας καυσαερίων. Ο συνδυασμός των καυσίμων με χαμηλή περιεκτικότητα σε θείο και της νέας αυτής τεχνολογίας θα έχει ως αποτέλεσμα τη σημαντική μείωση της εκπομπής αιωρουμένων σωματιδίων, οξειδίων του αζώτου και υδρογονανθράκων, παρά τις προβλέψεις για αύξηση της κυκλοφορίας των οχημάτων. Η μελλοντική χρήση καυσίμων χωρίς θείο μπορεί να οδηγήσει σε ακόμη μεγαλύτερη μείωση αυτών των εκπομπών. Ο στόχος είναι η προώθηση της χρήσης καυσίμων χωρίς θείο ώστε να επιτευχθεί το μέγιστο δυνατό όφελος από τη μείωση των εκπομπών του CO2.

Συνεπώς, η Γερμανία ζητεί να εξουσιοδοτηθεί δυνάμει του άρθρου 8 παράγραφος 4 της οδηγίας 92/81/ΕΟΚ του Συμβουλίου της 19ης Οκτωβρίου 1992 :

· να εφαρμόσει, από 1ης Νοεμβρίου 2001 έως 31 Δεκεμβρίου 2002, στα καύσιμα με μέγιστη περιεκτικότητα σε θείο 50 εκατομμυριοστών, φόρο πετρελαιοειδών κατά 3 πφένιχ ανά λίτρο χαμηλότερο από τον αντίστοιχο φόρο που επιβάλλεται στα καύσιμα με υψηλότερη περιεκτικότητα σε θείο και,

· να εφαρμόσει, από 1ης Ιανουαρίου 2003, στα καύσιμα με μέγιστη περιεκτικότητα σε θείο 10 εκατομμυριοστών, φόρο πετρελαιοειδών κατά 3 πφένιχ ανά λίτρο χαμηλότερο από τον αντίστοιχο φόρο που επιβάλλεται στα καύσιμα με υψηλότερη περιεκτικότητα σε θείο.

3. Γνώμη της Επιτροπής

Η Επιτροπή αναφέρει ότι η αίτηση περιλαμβάνει δύο σκέλη. Σχετικά με το πρώτο σκέλος, το οποίο αφορά τα καύσιμα με μέγιστη περιεκτικότητα σε θείο 50 εκατομμυριοστών, για την περίοδο από 1ης Νοεμβρίου 2001 έως 31 Δεκεμβρίου 2002, η Επιτροπή δεν έχει ενδοιασμούς δεδομένου ότι η μέγιστη περιεκτικότητα των 50 εκατομμυριοστών έχει ήδη συμφωνηθεί και αποφασιστεί στο πλαίσιο της οδηγίας 98/70/ΕΚ του Ευρωπαϊκού Κοινοβουλίου και του Συμβουλίου σχετικά με την ποιότητα των καυσίμων βενζίνης και ντίζελ στην Κοινότητα. Η μέγιστη περιεκτικότητα των 50 εκατομμυριοστών θα εφαρμοστεί στην Κοινότητα από 1ης Ιανουαρίου 2005. Ως εκ τούτου, το φορολογικό κίνητρο το οποίο προτείνουν οι γερμανικές αρχές θα ενθαρρύνει τη χρήση καυσίμων αυτής της περιεκτικότητας σε θείο πριν από την οριστική ημερομηνία έναρξης ισχύος που προβλέπεται στην εν λόγω οδηγία. Συνεπώς, η Επιτροπή επεξεργάστηκε και υπέβαλε σχέδιο πρότασης περί αποφάσεως του Συμβουλίου να εγκρίνει το σκέλος αυτό της αίτησης.

Ωστόσο, όσον αφορά το δεύτερο σκέλος της αίτησης, η Επιτροπή θεωρεί ότι απαιτείται περισσότερος χρόνος προκειμένου να εξετάσει προσεκτικά ορισμένα θέματα της αίτησης σχετικά με την εφαρμογή διαφοροποιημένου συντελεστή ειδικού φόρου κατανάλωσης στα καύσιμα με μέγιστη περιεκτικότητα σε θείο 10 εκατομμυριοστών. Συγκεκριμένα, απαιτείται περαιτέρω εξέταση των τεχνολογικών θεμάτων και των περιβαλλοντικών οφελών καθώς και λεπτομερέστερη διερεύνηση του κατά πόσον τα ζητήματα που αφορούν την επιβολή συγκεκριμένων ορίων στα καύσιμα μπορούν να επηρεάσουν τον ανταγωνισμό και το εμπόριο στο εσωτερικό της ενιαίας αγοράς.

Η Επιτροπή τονίζει ότι η ανακοίνωση αυτή δεν σημαίνει την καταρχήν απόρριψη αυτού του δεύτερου σκέλους της αίτησης. Η ανακοίνωση αποσκοπεί απλώς στο να δηλώσει ότι απαιτείται περισσότερος χρόνος για την εξέταση του θέματος, καθώς και να επισημάνει ότι ο απαιτούμενος χρόνος δεν επαρκεί στο πλαίσιο των όρων που καθορίζονται στο άρθρο 8 παράγραφος 4 της οδηγίας 92/81/ΕΟΚ σχετικά με την εξέταση αιτήσεων παρέκκλισης, εκτός αν υποβληθεί ανακοίνωση προς το Συμβούλιο.

Η Επιτροπή διαβεβαιώνει τις γερμανικές αρχές και το Συμβούλιο ότι το ζήτημα αυτό θα εξεταστεί επειγόντως και ότι θα υποβληθεί, το συντομότερο δυνατό, προς το Συμβούλιο σχέδιο πρότασης περί αποφάσεως του Συμβουλίου ή μεταγενέστερη ανακοίνωση.

Λαμβανομένων υπόψη των βάσιμων αυτών αντιρρήσεων, η Επιτροπή ζητά από το Συμβούλιο να εξετάσει το θέμα σύμφωνα με το άρθρο 8 παράγραφος 4 τρίτο εδάφιο της Οδηγίας 92/81/EΟΚ.